Kim Valentin (V), 2024-01-17:
Tak for det.
Jeg er glad for det her lovforslag af flere forskellige årsager.
Den første er, at de tre af forslagene er en del af finanslovsaftalen, som der jo kun er ét parti, der ikke er med i.
Det synes jeg godt at jeg vil fejre, når vi nu gennemfører en del af den her lovgivning, altså at det faktisk lykkedes at få så mange partier med.
Det har jo ikke været altid været lykkelige sammenkomster, vi har haft i salen i løbet af det sidste år, men lige præcis med finanslovsaftalen lykkedes det at få næsten hele Folketinget med.
Så det er jeg virkelig glad for.
Så er der også noget andet.
Det, det her gør, er, at det bryder lidt med en falsk præmis, der har eksisteret i rigtig, rigtig mange år, nemlig at velfærd og skattelettelser ikke kan gå hånd i hånd.
Det viser man jo med tydelighed at de rigtig, rigtig godt kan, og det glæder jeg mig til at se i fremtiden, for så behøver vi ikke at diskutere, om det ene træder i stedet for det andet.
Så er der spørgsmålet: Hvad er det egentlig, vi er gladest for i den her aftale?
Det må være at hæve befordringsfradraget med 10,75 pct. i yderkommunerne.
Det er rigtigt, at det er 25 yderkommuner og 10 øer, og det er så også 196.000 danskere, som pendler rigtig meget hvert eneste år, og som ikke altid har det lige nemt, fordi de altså bor rigtig langt væk fra mange ting.
Det har stået højt på Venstres liste, at vi fik 400 mio. kr. ekstra ud til dem.
Så det vil jeg godt have lov til at fejre ekstra, når vi står her i salen i dag.
Så er der selvfølgelig også det forhøjede bundfradrag på registreringsafgifter på nulemissionsbiler.
Det er et vigtigt forslag, som sætter retningen for det grønne Danmark.
Så er der en forhøjelse af servicefradraget, som kommer rigtig mange danskere til gode.
Endelig er der bundskatten, som nedsættes med 0,05 procentpoint.
Nu er SF's ordfører desværre gået, men jeg vil sige, at SF jo selv er med i den aftale, som – nå, der kom SF's ordfører, det var godt – hedder »Aftale om reform af det kommunale tilskuds- og udligningssystem«, som blev indgået i 2020.
Det er den aftale, som fastsætter, hvad der skal ske her, sammen med den aftale, der ligger mellem regeringen og KL.
Det håber jeg at jeg har sagt, sådan at jeg ikke får spørgsmål fra SF, men det kan være, der bliver fundet på et andet godt spørgsmål.
Så er ordføreren selvfølgelig velkommen.
Endelig skal jeg sige, at der også står noget under servicefradraget, som undrer mig en lille smule.
Det har ikke noget decideret med det her lovforslag at gøre, men jeg vil alligevel nævne det, fordi jeg ved, det er noget, vi har fokus på blandt regeringspartierne, og det handler om de her unge, der kommer i fritidsjob.
Jeg kan se, at der står, at for at udføre et arbejde foretaget under servicejobordningen skal man være 18 år.
Det synes jeg ikke lyder særlig logisk, altså at man ikke må være 16 eller 17 år, og det vil jeg bore lidt længere ned i.
Jeg så bare, det stod der, og jeg synes, det er interessant, fordi jeg også er beskæftigelsesordfører.
Det vil jeg så prøve at bore lidt ned i.
Jeg syntes, jeg ville sige det her, hvis der var nogle, der undrede sig, når man har læst det igennem.
Venstre støtter det her forslag.
Det er ramt lige på kornet med hensyn til alt det, vi sådan set gerne vil, og vi er glade for, at det er lykkedes at få så mange partier med i den her aftale.